	Закон за национализация 
	


	Проект!

Чл.1. (1) Национализират се и стават публична държавна собственост всички предприятия, обособени обекти от тях и други недвижими имоти, които са били приватизирани след 11.05.1992 г., включително ако приватизацията се е изразявала в продажбата на дялове и акции, собственост на държавата и общините.       ,

(2) За приватизирани, по смисъла на ал.1, се смятат предприятия, обособени обекти от тях и други недвижими имоти, които са били предмет на процедури по Закона за преобразуване и приватизация на държавни и общински предприятия и Закона за приватизация и следприватизационен контрол.

Чл.2. (1) Национализират се и стават публична държавна собственост всички недвижими имоти, предадени във фактическо владение на физически лица след 19.12.1991 г. в отклонение от реституционния ред по Закона за възстановяване собствеността върху някои магазини, работилници, складове и ателиета; Закона за възстановяване собствеността върху одържавени недвижими имоти; Закона за възстановяване собствеността върху някои отчуждени имоти по Закона за териториално и селищно устройство, Закона за плановото изграждане на населените места, Закона за благоустройство на населените места, Закона за държавните имоти и Закона за собствеността; Закона за обезщетяване на собственици на одържавени имоти.

(2) Отклонение от реституционния ред, по смисъла на ал. 1, е налице винаги, когато лицата са били въведени във фактическо владение, без да са били издадени съответните административни актове по реституционните закони, както и в случаите, когато такива актове са били издадени без предхождащи ги искания от същите лица или техни наследодатели, или исканията са били направени след изтичането на преклузивните срокове по същите реституционни закони.

Чл.З. (1) На лицата, които са придобили национализираните по този закон предприятия, обособени обекти от тях и други недвижими имоти при тяхната приватизация или на наследниците на тези лица, които са във фактическо владение на същите имоти при влизането на този закон в сила, след изземването на имотите се заплаща обезщетение от държавата, в размер на разликата между платената приватизационна цена и направените в имотите подобрения след приватизацията от една страна, а от друга страна пропуснатите от държавата ползи за времето, през което имотите са били приватизирани и задълженията за тях, ако салдото е положително (платената приватизационна цена и направените в имотите подобрения надвишават пропуснатите от държавата ползи и задълженията за имотите).

(2)  Размерите на платената приватизационна цена, направените в имотите подобрения,  пропуснатите  от  държавата  ползи  и  задълженията  за  имотите  се осъвременяват с индекс на покупателната стойност.

(3)   Когато  приватизационната цена е платена с  компенсаторни записи, жилищни компенсаторни записи и временни удостоверения по чл.6, ал. 8 от Закона за обезщетяване на собственици на одържавени имоти и поименни компенсационни бонове, тяхната равностойност в левове се определя по среднопретеглената им цена на регулирания пазар на ценни книжа за тримесечен срок преди влизане в сила на този Закон за национализация, а ако търговия не се извършва - за последния тримесечен период, в който такава е извършена. Определянето се извършва с акт на съответното отраслово министерство. За имотите без отраслова принадлежност или на които отрасловата  принадлежност  е  трудно  да  бъде  определена,  актът  се  издава  от Министерството на регионалното развитие и благоустройството. В случаите, когато плащането е извършено с други непарични платежни средства, тяхната равностойност в левове се определя с акт на Министерския съвет.

(4) Лицата, които се намират във фактическо владение на национализираните по този закон имоти при влизането на закона в сила, нямат право на задържане на имотите до получаване на обезщетението по ал. 1.

чл.4. (1) Държавата отговаря за задълженията от предприятията, обособените обекти от тях и другите недвижими имоти, национализирани по този закон, само до размер, ненадвишаващ актива на същите.

(2) Държавата не отговаря за задълженията по чл. 1, поети към чуждестранни юридически и физически лица или в нарушение на българското законодателство, действало към момента на поемане тези задължения.

Чл.5. (1) Изземването на предприятията, обособените обекти от тях и другите недвижими имоти, национализирани по този закон, се извършва със заповед на съответното отраслово министерство. За имотите без отраслова принадлежност или на които отрасловата принадлежност е трудно да бъде определена, заповедта се издава от Министерството на регионалното развитие и благоустройството. Заповедта се изпълнява по административен ред, с помощта на полицейските органи, за чието сг>действие не е необходим друг акт (административен, съдебен или прокурорски), освен самата заповед.

(2) Заповедта може да бъде обжалвана пред Върховния административен съд, относно нейната съставомерност (дали същата заповед отразява правилно лицата, които владеят имота, основанието за тяхното владение и фактическото състояние на имота по времето на нейното издаване).

(3)  Обжалването не спира изпълнението на заповедта, но съдът може да постанови такова спиране. В този случай, ако през периода, в който изпълнението на заповедта е спряно, имотът бъде отчужден или обезценен, лицата които го владеят носят наказателна отговорност по чл.213, чл.216, чл.217, чл.219, чл.220 и чл.227в от Наказателния кодекс, ако извършеното не представлява по-тежко престъпление.

Чл.6. Всички разпоредителни сделки, с които се прехвърлят права и/или се поемат задължения относно предприятията, обособените обекти от тях и другите недвижими имоти, национализирани по този закон за национализация, извършени след внасянето в Народното събрание на законопроекта, по който е приет същият закон, са нищожни по право.

 

ПРЕХОДНИ И ЗАКЛЮЧИТЕЛНИ РАЗПОРЕДБИ
§ 1. Законът влиза в сила от деня на обнародването му в "Държавен вестник".

§ 2. В срок един месец от влизането в сила на закона Министерският съвет приема правилник за прилагането му.

§ 3. Този закон отменя Закона за приватизация и следприватизационен контрол (обн., ДВ, бр. 28 от 19.03.2002 г., доп., бр. 78 от 13.08.2002 г., изм. и доп., бр. 20 от 4.03.2003 г., бр. 31 от 4.04.2003 г., в сила от 4.04.2003 г.; Решение № 5 от 18.04.2003 г. на Конституционния съд на РБ - бр. 39 от 25.04.2003 г.; доп., бр. 46 от

20.05.2003  г., бр. 84 от 23.09.2003 г., изм., бр. 55 от 25.06.2004 г., доп., бр. 115 от

30.12.2004 г., в сила от 1.01.2005 г., бр. 28 от 1.04.2005 г., в сила от 1.04.2005 г., изм., бр. 39 от 10.05.2005 г., бр. 88 от 4.11.2005 г., бр. 94 от 25.11.2005 г., в сила от

25.11.2005 г., бр. 103 от 23.12.2005 г., бр. 105 от 29.12.2005 г., в сила от 1.01.2006 г.).

§ 4. Идентификацията на споменатите в този закон нормативни актове е както

следва:

Закон за възстановяване собствеността върху някои магазини, работилници, складове и ателиета (обн., ДВ, бр. 105 от 19.12.1991 г.).

Закон за възстановяване собствеността върху одържавени недвижими имоти (обн., ДВ, бр. 15 от 21.02.1992 г., доп., бр. 28 от 3.04.1992 г., изм. и доп., бр. 20 от 24.02.1995 г., в сила от 24.02.1995 г., бр. 40 от 2.05.1995 г.; Решение № 9 на Конституционния съд на РБ от 6.07.1995 г. - бр. 66 от 25.07.1995 г.; изм. и доп., бр. 87 от 29.09.1995 г.; Решение № 20 на Конституционния съд на РБ от 17.10.1995 г. - бр. 94 от 24.10.1995 г.; изм. и доп., бр. 51 от 14.06.1996 г.; Решение № 11 на Конституционния съд на РБ от 19.07.1996 г. - бр. 61 от 19.07.1996 г.; попр. с Решение № 16 на Конституционния съд на РБ от 26.09 1996 г. - бр. 87 от 15.10.1996 г.; изм. и доп., бр. 107 от 18.11.1997 г.; Решение № 4 на Конституционния съд на РБ от 11.03.1998 г. - бр. 30 от 17.03.1998 г.; изм. и доп., бр. 45 от 21.04.1998 г., изм., бр. 9 от 1.02.2000 г., в сила от 1.02.2000 г.).

Закон за възстановяване собствеността върху някои отчуждени имоти по Закона за териториално и селищно устройство, Закона за плановото изграждане на населените места, Закона за благоустройство на населените места, Закона за държавните имоти и Закона за собствеността (обн., ДВ, бр. 15 от 21.02.1992 г., доп., бр. 107 от 18.11.1997 г., изм., бр. 96 от 5.11.1999 г.).

Закон за обезщетяване на собственици на одържавени имоти (обн., ДВ, бр. 107 от 18.11.1997 г.; Решение № 4 на Конституционния съд на РБ от 11.03.1998 г. - бр. 30 от 17.03.1998 г.; изм. и доп., бр. 45 от 21.04.1998 г., бр. 88 от 31.07.1998 г., в сила от 31.07.1998 г., изм., бр. 135 от 17.11.1998 г., в сила от 17.11.1998 г., изм. и доп., бр. 12 от 12.02.1999 г., бр. 9 от 1.02.2000 г., в сила от 1.02.2000 г., попр., бр. 10 от 4.02.2000 г., изм. и доп., бр. 99 от 5.12.2000 г., в сила от 5.12.2000 г., бр. 25 от 16.03.2001 г., изм., бр. 28 от 19.03.2002 г., изм. и доп., бр. 45 от 30.04.2002 г., в сила от 30.04.2002 г., бр. 47 от 10.05.2002 г., в сила от 11.06.2002 г., изм., бр. 112 от 23.12.2003 г., в сила от 1.01.2004 г., изм. и доп., бр. 101 от 16.11.2004 г.).

Закон за преобразуване и приватизация на държавни и общински предприятия (обн., ДВ, бр. 38 от 8.05.1992 г., изм. и доп., бр. 51 от 24.06.1994 г., изм., бр. 45 от 16.05.1995 г., бр. 57 от 23.06.1995 г., изм. и доп., бр. 109 от 15.12.1995 г., в сила от

15.12.1995 г., доп., бр. 42 от 15.05.1996 г., в сила от 15.05.1996 г., изм. и доп., бр. 45 от

28.05.1996 г., бр. 68 от 9.08.1996 г, в сила от 9.08.1996 г., бр. 85 от 8.10.1996 г, попр., бр. 86 от 11.10.1996 г., доп., бр. 108 от 20.12.1996 г., в сила от 20.12.1996 г., попр., бр. 109 от 27.12.1996 п, изм., бр. 55 от 11.07.1997 г., изм. и доп., бр. 61 от 1.08.1997 г., бр.

89 от 7.10.1997 г., изм., бр. 98 от 28.10.1997 г., изм. и доп., бр. 122 от 19.12.1997 г., бр. 39 от 7.04.1998 г., попр., бр. 41 от 10.04.1998 г., доп., бр. 70 от 19.06.1998 г., изм. и доп., бр. 12 от 12.02.1999 г.; Решение № 8 на Конституционния съд на РБ от 12.05.1999 г. - бр. 47 от 21.05.1999 г.; изм., бр. 56 от 22.06.1999 г., доп., бр. 84 от

24.09.1999 г., бр. 96 от 5.11.1999 г., изм. и доп., бр. 20 от 14.03.2000 г., в сила от

14.03.2000 г., бр. 99 от 5.12.2000 г., в сила от 5.12.2000 г., изм., бр. 108 от 29.12.2000 г., доп., бр. 42 от 27.04.2001 г., отм., бр. 28 от 19.03.2002 г.).

Закон за приватизация и следприватизационен контрол (обн., ДВ, бр. 28 от 19.03.2002 г., доп., бр. 78 от 13.08.2002 г., изм. и доп., бр. 20 от 4.03.2003 г., бр. 31 от 4.04.2003 г., в сила от 4.04.2003 г.; Решение № 5 от 18.04.2003 г. на Конституционния съд на РБ - бр. 39 от 25.04.2003 г.; доп., бр. 46 от 20.05.2003 г., бр. 84 от 23.09.2003 г., изм., бр. 55 от 25.06.2004 г., доп., бр. 115 от 30.12.2004 г., в сила от 1.01.2005 г., бр. 28 от 1.04.2005 г., в сила от 1.04.2005 г., изм., бр. 39 от 10.05.2005 г., бр. 88 от 4.11.2005 г., бр. 94 от 25.11.2005 г., в сила от 25.11.2005 г., бр. 103 от 23.12.2005 г., бр. 105 от 29.12.2005 г., в: сила от 1.01.2006 г.).

 

МОТИВИ
Формалното раздържавяване, наречено "приватизация", проведено след 1992 година, не постигна положителен ефект - нито икономически, нито социален: Самото раздържавяване бе оправдавано с постулата, че "държавата е лош стопанин", но раздържавените предприятия не получиха по-добро управление, а напротив - почти всички намалиха офма на производствената си дейност, влошиха качеството на продукцията, съкратиха трудовата заетост до непоносима безработица или направо се превърнаха в бази на съмнителни производства, с чуждестранни собственици, рекрутиращи квалифицирана, но слабо платена местна работна ръка. Всичко това, вместо "нови хоризонти на жизнения стандарт", доведе до рязко и болезнено влошаване условията на живот на масовия българин, лишен от протекцията на тайните общества, силовите служби и задграничните ръководители на поредния "преход", които разпределиха остатъците от българската икономика между своите протежета, като благодарност за техните еничерски заслуги.

Не бяха малко и несправедливите реституционни претенции, удовлетворени в противоречие с приетите реституционни закони, въпреки спорния в морален план характер на последните. Красноречив пример за такива претенции са противозаконно "върнатите" имоти на бившия министър-председател, а преди това бивш цар - Симеон Сакскобургготски.

За да просъществува България тя трябва да има жива - реално съществуваща и активно действаща икономика, което (поне засега) изисква държавата да си възвърне контрола върху звената на тази икономика.

А на кресливите защитници на "частната собственост" ще напомня, че тя е "свещена" и трябва да бъде "неприкосновена", само ако е придобита със законни средства и честен труд. Докато "приватизацията" в България след 1992 година е безскрупулно грабителство - разбира се, на гърба и за сметка на българския народ. И представлява огромен риск за бъдещето на България.





